Դահուկային լեռնագնացություն

**Դահուկային լեռնագնացություն** (, կրճատ՝ **սկիմո** - skimo), դահուկային մարզաձև, որը ներառում է լեռներ բարձրանալը կա՛մ դահուկներով, կա՛մ դրանք տեղափոխելով՝ կախված վերելքի թեքությունից, այնուհետև դահուկներով իջնելը։ Կան օգտագործվող հանդերձանքի երկու հիմնական կատեգորիաներ՝ ազատ կրունկով տելեմարկ դահուկներ և լեռնադահուկների վրա հիմնված դահուկներ, որտեղ կրունկը ազատ է վերելքի համար, բայց ֆիքսված է իջնելու ժամանակ։ Այդ մարզաձևը կարող է կիրառվել և՛ որպես հանգստի ձև, և՛ որպես մրցակցային մարզաձև։

Մրցակցային դահուկային լեռնագնացությունը սովորաբար ժամանակային սահմանափակումներով մրցարշավային միջոցառում է, որն ընթանում է ձմեռային լեռնային դժվարին տեղանքում․ մասնակիցներն անցնում են մի շարք ստուգողական կետերով: Մարզիկները բարձրանում և իջնում են սեփական ուժերով՝ օգտագործելով լեռնադահուկային հանդերձանք և տեխնիկա: Ավելի ընդհանուր առումով, դահուկային լեռնագնացությունը գործունեություն է, որը տարբեր կերպ համատեղում է լեռնադահուկային տուրիզմը, տելեմարկը, բեքքանթրի լեռնագնացությունը և լեռնագնացությունը։

Դահուկային լեռնագնացությունն առաջին անգամ ընդգրկվել է 2026 թվականի Ձմեռային օլիմպիական խաղերի ծրագրում։

## Պատմություն
[մինի|Գերմանական [Ռայխսվեր|Ռայխսվերի ռազմական պարեկային ջոկատ, Կրկոնոշե լեռներ, 1932 թվական]]
Զինվորական պարեկությունը եղել է 1924 թվականի Ձմեռային օլիմպիական խաղերի պաշտոնական ձևերից, որին հաջորդել են ցուցադրական ելույթները 1928 թվականի, 1936 թվականի և 1948 թվականի Ձմեռային օլիմպիական խաղերում։ Զինվորական պարեկությունը համարվում է բիաթլոնի «նախնին»։

1992-2009 թվականներին Եվրոպայի առաջնությունը հաստատում էր Ֆրանսիայի, Իտալիայի, Սլովակիայի, Անդորրայի և Շվեյցարիայի դահուկային ասոցիացիաների հիմնադրած Լեռնադահուկային սպորտի և լեռնագնացության միջազգային կոմիտեն (CISAC)։ Այնուհետև 1999 թվականին CISAC-ը միավորվել է Դահուկային լեռնագնացության մրցությունների միջազգային խորհրդի հետ, որը 2008 թվականին դարձել է Դահուկային լեռնագնացության միջազգային ֆեդերացիա (ISMF)։

Եվրոպայից դուրս միջազգային առաջնությունները սկսվել են դահուկային լեռնագնացության 2007 թվականի Հարավային Ամերիկայի առաջնությունով և դահուկային լեռնագնացության 2007 թվականի Ասիայի առաջնությունով։ Դահուկային լեռնագնացության 2012 թվականի Հյուսիսային Ամերիկայի առաջնությունը առաջինն էր այդ մայր ցամաքում, որն արտոնել էր Ամերիկայի Միացյալ Նահանգների դահուկային լեռնագնացության ասոցիացիան։

2021 թվականի հուլիսին Միջազգային օլիմպիական կոմիտեն հայտարարել է, որ դահուկային լեռնագնացությունն ավելացվել է որպես լրացուցիչ մարզաձև Միլանում և Կորտինայում կայանալիք 2026 թվականի Ձմեռային օլիմպիական խաղերում՝ 2020 թվականի Ձմեռային պատանեկան օլիմպիական խաղերում մարզաձևի հաջող մեկնարկից հետո: 2021 թվականի հոկտեմբերին 2026 թվականի Ձմեռային օլիմպիական խաղերի կազմկոմիտեն հայտարարել է, որ մրցումների համար ընտրված մրցավայրը Բորմիո հանգստավայրն է: Բացի այդ, դահուկային լեռնագնացությունը որպես լրացուցիչ մարզաձև ընդգրկվել է 2025 թվականի Ձմեռային համաշխարհային համալսարանական խաղերում, որոնք անցկացվել են Իտալիայի Թուրին քաղաքում:

## Մրցումներ
մինի|Մեկնարկ, Արոլլա, ''Patrouille des Glaciers'' մրցավազք, 2006 թվական
Միջազգային մրցումները հաստատում է Դահուկային լեռնագնացության միջազգային ֆեդերացիան, որն անցկացնում է Դահուկային լեռնագնացության աշխարհի գավաթը: Ազգային մարմինները հաստատում են ազգային մրցումները, օրինակ՝ Ամերիկայի Միացյալ Նահանգների դահուկային լեռնագնացության ասոցիացիան (USSMA), Կանադայի դահուկային լեռնագնացության մրցումների ասոցիացիան (SMCC) և Շվայցեր Ալպեն ակումբը (Շվեյցարիա)։

Երեք կարևոր մրցավազքերն են՝ իտալական «Mezzalama Trophy»-ն, շվեյցարական «Patrouille des Glaciers»-ը և ֆրանսիական «Pierra Menta»-ն։

## Ծանոթագրություններ

Կատեգորիա:Ալպինիզմ
Կատեգորիա:Դահուկային սպորտի տեսակներ
Կատեգորիա:Ձմեռային սպորտաձևեր
Կատեգորիա:Օլիմպիական մարզաձևեր